Source: http://jozefmihal.blogspot.com/2007/11/pracovn-pohotovs-odvody.html
Timestamp: 2018-05-22 15:19:49+00:00
Document Index: 15059486

Matched Legal Cases: ['§ 96', '§ 96', '§ 120', '§ 119', '§ 120', '§ 138', '§ 13']

Daňové a odvodové tipy Jozefa Mihála: Pracovná pohotovosť a odvody
Od 1.9.2007 sa vraj započítava náhrada za pracovnú pohotovosť do vymeriavacieho základu pre odvody na sociálne a zdravotné poistenie. Podľa mojich vedomostí však k žiadnej novelizácií zákonov o sociálnom a zdravotnom poistení nedošlo. Môžete vysvetliť, ako to je?
Je to tak, k žiadnej novelizácií zákona č.461/2003 Z.z. o sociálnom poistení nedošlo a nedošlo ani k novelizácií zákona č.580/2004 Z.z. o zdravotnom poistení. Napriek tomu však dochádza k zmene pri posudzovaní vymeriavacích základov v súvislosti s pracovnou pohotovosťou a to zmenou ustanovení Zákonníka práce týkajúcich sa pracovnej pohotovosti k 1.9.2007.
Od 1.9.2007 podľa § 96 ods. 2 Zákonníka práce čas, počas ktorého sa zamestnanec zdržiava na pracovisku a je pripravený na výkon práce ale prácu nevykonáva, sa považuje za tzv. neaktívnu časť pracovnej pohotovosti a tento čas sa považuje za pracovný čas.
Podľa § 96 ods. 3 Zákonníka práce za pracovnú pohotovosť na pracovisku patrí zamestnancovi mzda vo výške pomernej časti základnej zložky mzdy, najmenej však vo výške minimálneho mzdového nároku ustanoveného v § 120 ods. 4 v Sk za hodinu pre prvý stupeň náročnosti práce (od 1.10.2007 je to suma 46,60 Sk za hodinu). Základnou zložkou mzdy je podľa § 119 ods.3 zložka mzdy poskytovaná zamestnancovi podľa odpracovaného času alebo dosiahnutého výkonu. Ak to zhrnieme, čas pracovnej pohotovosti na pracovisku sa považuje za pracovný čas a zamestnancovi za tento čas patrí mzda.
Rovnako ako do 31.8.2007, aj po 1.9.2007 sa pracovná pohotovosť, počas ktorej sa zamestnanec nezdržiava na pracovisku a je pripravený na výkon práce, považuje za neaktívnu časť pracovnej pohotovosti, ktorá sa nezapočítava do pracovného času.
Za takúto pracovnú pohotovosť patrí zamestnancovi náhrada a to najmenej vo výške 20 % minimálneho mzdového nároku ustanoveného v § 120 ods. 4 v Sk za hodinu pre prvý stupeň náročnosti práce (aktuálne v zásade najmenej 9,32 Sk za hodinu).
Podľa § 138 ods. 2 zákona č. 461/2003 Z. z. o sociálnom poistení do vymeriavacieho základu zamestnanca sa nezahŕňa náhrada za pracovnú pohotovosť, náhrada za služobnú pohotovosť, náhrada za pohotovosť a príplatok za pohotovosť.
Podľa § 13 ods.4 písm. b) zákona č.580/2004 Z.z. o zdravotnom poistení sa do vymeriavacieho základu zamestnanca nezahŕňa náhrada za pracovnú pohotovosť, náhrada za služobnú pohotovosť, náhrada za pohotovosť, príplatok za pohotovosť.
Znamená to, že do vymeriavacích základov na sociálne a zdravotné poistenie sa po 1.9.2007 aj naďalej nezahŕňa náhrada mzdy poskytovaná pri pracovnej pohotovosti mimo pracoviska avšak zahŕňa sa mzda poskytovaná počas pracovnej pohotovosti na pracovisku.
Uverejnené: 9.11.07
Značky: poradňa, sociálne poistenie, vymeriavací základ, Zákonník práce, zdravotné poistenie